Βοηθός Φαρμακείου

O/η απόφοιτος της ειδικότητας «Βοηθός Φαρμακείου» είναι ο/η εξειδικευμένος/η επαγγελματίας Υγείας που επικουρεί το έργο του/της φαρμακοποιού. Διεκπεραιώνει κάθε είδους εργασία που σχετίζεται με τις δραστηριότητες του επαγγελματικού χώρου εργασίας και παρέχει φαρμακευτικές και υγειονομικές υπηρεσίες σύμφωνα με την εκάστοτε ισχύουσα νομοθεσία και υπό την εποπτεία του/της υπεύθυνου/ης φαρμακοποιού. Στο αντικείμενο της εργασίας του/της περιλαμβάνονται η εξυπηρέτηση και οι συναλλαγές με το κοινό, τόσο για την εκτέλεση ιατρικών συνταγών και την επεξήγηση της συνταγογραφίας προς τους ασθενείς όσο και για τη διάθεση των κατάλληλων κατά περίπτωση σκευασμάτων και προϊόντων φαρμακείου, με την καθοδήγηση και τις σχετικές οδηγίες για την ορθή τους χρήση. Παράλληλα, στο πεδίο των καθηκόντων της ειδικότητας ανήκουν η διενέργεια παραγγελιών, η προμήθεια, η παραλαβή, η κατάλληλη αποθήκευση, καθώς και η επιστροφή και απογραφή φαρμακευτικών προϊόντων και αγαθών. 

Υποστηρίζει την εύρυθμη λειτουργία και ροή του φαρμακείου, χειρίζεται και μεριμνά για τον εξοπλισμό και τη μηχανοργάνωση του φαρμακείου και φροντίζει για την τήρηση της ασφάλειας και υγιεινής στον χώρο εργασίας, σύμφωνα με την εκάστοτε νομοθεσία και τις οδηγίες του/της φαρμακοποιού. Επιπλέον ο/η Βοηθός φαρμακείου παρασκευάζει στο εργαστήριο και ελέγχει ποιοτικά και ποσοτικά φαρμακευτικά σκευάσματα και καλλυντικά προϊόντα υπό την εποπτεία του/της φαρμακοποιού, αξιοποιώντας τη σχετική εργαστηριακή οργανολογία και σύμφωνα με τους θεσμοθετημένους κανονισμούς και προδιαγραφές παρασκευών.

 Εκπαίδευση 
ΣΑΕΚ/ΙΕΚ:Η επαγγελματική κατάρτιση στα ΙΕΚ ξεκινά κατά το χειμερινό ή εαρινό εξάμηνο,διαρκεί κατ’ ελάχιστον τέσσερα (4) εξάμηνα και δεν δύναται να υπερβαίνει τα πέντε(5) συνολικά εξάμηνα θεωρητικής και εργαστηριακής κατάρτισης συμπεριλαμβανομένης σε αυτά της περιόδου πρακτικής άσκησης.Η συνολική διάρκεια της κατάρτισης που υλοποιείται στο ΙΕΚ είναι 1.200 ώρες, ενώ της πρακτικής άσκησης είναι 960 ώρες.

Οι απόφοιτοι των ΙΕΚ μετά την επιτυχή ολοκλήρωση της κατάρτισής τους λαμβάνουν Βεβαίωση Επαγγελματικής Κατάρτισης (ΒΕΚ).

ΕΠΑΛ :Η εκπαίδευση παρέχεται στα ΕΠΑΛ , στην ειδικότητα του Βοηθού Φαρμακείου που ανήκει στον Τομέα Υγείας Πρόνοιας κ Ευεξίας. Η διάρκεια φοίτησης στην ειδικότητα είναι 2 έτη και συνολικά 3 έτη. Στους αποφοίτους χορηγείται απολυτήριο (ισότιμο γενικού λυκείου) και πτυχίο επιπέδου 4.Οι απόφοιτοι έχουν δικαίωμα 

1. Να λάβουν άδεια ασκήσεως επαγγέλματος (Πτυχίο + 1 έτος πρακτική άσκηση σε φαρμακείο + εξετάσεις) 

2. Να συμμετέχουν στις πανελλαδικές εξετάσεις. 

3. Να εγγραφούν σε ΔΙΕΚ (με προτεραιότητα σε τμήματα συναφούς ή αντίστοιχης ειδικότητας, στο 2 ο έτος). 

 Εξετάσεις Εθνικού  Οργανισμού  Πιστοποίησης Προσόντων & Επαγγελματικού Προσανατολισμού (ΕΟΠΠΕΠ) 
ΣΑΕΚ/ΙΕΚ: Ύστερα από την ολοκλήρωση της κατάρτισης τους οι απόφοιτοι έχουν την δυνατότητα συμμέτοχης στις εξετάσεις που διοργανώνει ο ΕΟΠΠΕΠ. Τα θέματα των εξεταστέων  περιλαμβάνουν 395 θεωρητικές ερωτήσεις ανάπτυξης και 125 ερωτήσεις πρακτικών ικανοτήτων και δεξιοτήτων. Μετά την επιτυχή συμμετοχή τους στις εξετάσεις πιστοποίησης αρχικής επαγγελματικής κατάρτισης που διενεργεί ο ΕΟΠΠΕΠ λαμβάνουν Δίπλωμα/Πτυχίο Ειδικότητας της Επαγγελματικής Εκπαίδευσης και Κατάρτισης επιπέδου πέντε 5.

ΕΠΑΛ :Με την ολοκλήρωση του προγράμματος Μεταλυκειακό Έτος – Τάξη Μαθητείας οι απόφοιτοι μπορούν να συμμετάσχουν στις εξετάσεις πιστοποίησης του ΕΟΠΠΕΠ .Τα θέματα των εξετάσεων περιλαμβάνουν 200 θεωρητικές ερωτήσεις σωστού λάθους, σωστής επιλογής, συμπλήρωση κενών, αντιστοίχισης αλλά και 30 ερωτήσεις πρακτικών ικανοτήτων. Με την ολοκλήρωση του προγράμματος και μετά από την επιτυχή συμμετοχή τους σε εξετάσεις πιστοποίησης αναβαθμίζουν το πτυχίο τους σε επίπεδο 5.

 Άδεια Άσκησης του επαγγέλματος 
Η άσκηση του επαγγέλματος του Βοηθού Φαρμακείου επιτρέπεται μόνο στον κάτοχο άδειας άσκησης επαγγέλματος Βοηθού Φαρμακείου, που χορηγείται σύμφωνα με τις διατάξεις του παρόντος. Η Άδεια Άσκησης του επαγγέλματος «Βοηθού Φαρμακείου» αποκτάται κατόπιν εξετάσεων που διενεργούνται δύο (2) φορές τον χρόνο, τον Φεβρουάριο και τον Ιούνιο, στις πόλεις Αθήνα, Θεσσαλονίκη και Πάτρα, όπου εδρεύουν τα αντίστοιχα Τμήματα Φαρμακευτικής των Πανεπιστημιακών Σχολών Επιστημών και Υγείας. Τα σχετικά δικαιολογητικά των υποψηφίων κατατίθενται στη Διεύθυνση Υγείας και Δημόσιας Υγιεινής της Περιφέρειας (πρώην Νομαρχιακής Αυτοδιοίκησης) του τόπου μόνιμης κατοικίας του/της υποψηφίου/ας.

Η ύλη των εξετάσεων για την απόκτηση Άδειας Άσκησης Επαγγέλματος «Βοηθού Φαρμακείου» περιλαμβάνεται και καθορίζεται στο ΦΕΚ 684/Β΄/02-06-2000.

Ο αδειούχος βοηθός φαρμακείου αν δεν υπηρετεί στο φαρμακείο άλλος επιστήμονας φαρμακοποιός στο φαρμακείο μπορεί να αντικαταστήσει τον υπεύθυνο φαρμακοποιό με επίβλεψη άλλου φαρμακοποιού που έχει φαρμακείο στον ίδιο Δήμο ή Κοινότητα για χρονική περίοδο λιγότερη των 2 μηνών και ύστερα μετά από άδεια της Διεύθυνσης Υγιεινής της οικείας Περιφερειακής Αυτοδιοίκησης.

 Παραπομπές